Jessica Jones (1ος κύκλος)

Ο πρώτος κύκλος της αμερικανικής διαδικτυακής τηλεοπτικής σειράς *[[Jessica Jones (τηλεοπτική σειρά)|Jessica Jones]]*, η οποία βασίζεται στον ομώνυμο χαρακτήρα των Marvel Comics, ακολουθεί μια πρώην υπερηρωίδα η οποία ανοίγει το δικό της γραφείο ντετέκτιβ, αφού η υπερηρωική καριέρα της φτάνει στο τέλος της εξαιτίας του Kilgrave. Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μία συνοχή με ταινίες και άλλες τηλεοπτικές σειρές του franchise. Η παραγωγή του πρώτου κύκλου έγινε από τη Marvel Television σε συνεργασία με τα ABC Studios και την εταιρία παραγωγής Tall Girls Productions. Επικεφαλής του πρώτου κύκλου ήταν η Μελίσα Ρόζενμπεργκ.

Η Κρίστεν Ρίτερ πρωταγωνιστεί στη σειρά ως Τζέσικα Τζόουνς, με τον Ντέιβιντ Τένναντ να ενσαρκώνει τον Kilgrave, πλαισιωμένοι από τους Μάικ Κόλτερ, Ρέιτσελ Τέιλορ, Γουίλ Τραβάλ, Έριν Μοριάρτι, Έκα Ντάρβιλ και Κάρι-Αν Μος. Η σειρά *Jessica Jones* μπήκε στο στάδιο της ανάπτυξης στα τέλη του 2013, με τη Ρόζενμπεργκ να επανεπεξεργάζεται μια σειρά βασισμένη στον ίδιο χαρακτήρα, την οποία είχε προηγουμένως αναπτύξει για το ABC. Η Ρίτερ προσλήφθηκε για τον ρόλο της Τζόουνς τον Δεκέμβριο του 2014 και η παραγωγή έλαβε χώρα στη Νέα Υόρκη από τον Φεβρουάριο έως τον Αύγουστο του 2015. Ο πρώτος κύκλος καταπιάνεται με θέματα βιασμού και βίαιων επιθέσεων, και προορισμός του ήταν πάντα να απευθύνεται σε πιο «ενήλικο» κοινό σε σχέση με άλλα πρότζεκτ της Marvel, ιδιαίτερα όσον αφορά το σεξουαλικό κομμάτι. Η φωτογραφία της σειράς είναι εμπνευσμένη από το νουάρ ύφος, ενώ η εταιρία οπτικών εφέ Shade VFX εστίασε στο να δημιουργήσει «αόρατα» εφέ που θα υποστήριζαν τη ρεαλιστική απεικόνισή της.

Στις 17 Νοεμβρίου 2015, τα πρώτα δύο επεισόδια του πρώτου κύκλου έκαναν πρεμιέρα στη Νέα Υόρκη, ενώ στις 20 Νοεμβρίου κυκλοφόρησαν και τα 13 επεισόδια στην πλατφόρμα του Netflix, με εκτιμώμενη υψηλή τηλεθέαση και θετικές κριτικές. Οι κριτικοί επαίνεσαν τις ερμηνείες των Ρίτερ και Τένναντ, καθώς επίσης και τον νουάρ τόνο, την προσέγγιση στη σεξουαλικότητα και την κάλυψη σκοτεινότερων θεμάτων όπως ο βιασμός, οι βίαιες επιθέσεις και η διαταραχή μετατραυματικού στρες (PTSD). Ο κύκλος βραβεύτηκε με ένα βραβείο Peabody στην κατηγορία «Διασκέδαση και Παιδικά Προγράμματα» και ένα βραβείο Hugo για δράματα σύντομης μορφής. Ο δεύτερος κύκλος της σειράς πήρε επίσημα το πράσινο φως στις 17 Ιανουαρίου 2016.

## Επεισόδια

## Ηθοποιοί και χαρακτήρες

### Βασικοί
* Κρίστεν Ρίτερ ως Τζέσικα Τζόουνς
* Μάικ Κόλτερ ως Λουκ Κέιτζ
* Ρέιτσελ Τέιλορ ως Πατρίσια «Τρις» Γουόκερ
* Γουίλ Τραβάλ ως  Γουίλ Σίμπσον
* Έριν Μοριάρτι ως Χόουπ Σλότμαν
* Έκα Ντάρβιλ ως Μάλκολμ Ντουκάς
* Κάρι-Αν Μος ως Τζέρι Χόγκαρθ
* Ντέιβιντ Τένναντ ως Kilgrave

### Επαναλαμβανόμενοι
* Σούζι Αμπρόμεϊτ ως Παμ
* Ρόμπιν Γουέιγκερτ ως Γουέντι Ρος-Χόγκαρθ
* Νικόλ Γιανέττι ως Νικόλ
* Κίραν Μαλκέαρ ως Ρούμπεν
* Κλαρκ Πίτερς ως Όσκαρ Κλέμονς
* Κόλμπι Μίνιφι ως Ρόμπιν
* Ντανιέλ Φέρλαντ ως Κλερ
* Γκίλιαν Γκλάσκο ως Έμμα
* Ράιαν Φάρελ ως Τζάκσον
* Πολ Πράις ως Ντόναλντ
* Λίσα Έμερι ως Λουίζ Τόμπσον
* Μάικλ Σίμπερι ως Άλμπερτ Τόμπσον

### Αξιοσημείωτοι γκεστ
* Ρόις Τζόνσον ως Μπρετ Μαχόνι
* Ροζάριο Ντόσον ως Κλερ Τεμπλ

## Παραγωγή
### Ανάπτυξη
Τον Οκτώβριο του 2013, η Marvel και η Disney ανακοίνωσαν πως η Marvel Television και τα ABC Studios θα παρείχαν στο Netflix live-action σειρές, οι οποίες θα επικεντρώνονταν στους χαρακτήρες των Daredevil, Jessica Jones, Iron Fist και Luke Cage. Οι σειρές αυτές θα οδηγούσαν σε μία μίνι σειρά που θα βασιζόταν στην υπερηρωική ομάδα Defenders, η οποία θα αποτελείτο από αυτούς τους τέσσερις υπερήρωες. Η Μελίσα Ρόζενμπεργκ ανέλαβε επικεφαλής της σειράς που θα αφορούσε τον χαρακτήρα της Jessica Jones, καθώς είχε ήδη αναλάβει τον Δεκέμβριο του 2010 να δημιουργήσει μία σειρά με τον χαρακτήρα για το ABC, η οποία τελικά δεν προχώρησε, και τώρα απλά θα την αναδιαμόρφωνε. Τον Δεκέμβριο του 2014, αποκαλύφθηκε πως ο επίσημος τίτλος της σειράς θα ήταν *Marvel's A.K.A. Jessica Jones*, αλλά τον Ιούνιο του 2015 συμπτύχθηκε σε *Marvel's Jessica Jones*. Ο πρώτος κύκλος της σειράς αποτελείται από 13 επεισόδια.

### Σενάριο
Οι σεναριογράφοι εργάζονταν στο Λος Άντζελες, με ένα μόνο μέλος της ομάδας να βρίσκεται στη Νέα Υόρκη κατά τη διάρκεια των γυρισμάτων. Η ηθοποιός Κάρι-Αν Μος μίλησε για το πώς εξελισσόταν το σενάριο κατά τη διάρκεια της παραγωγής, εξηγώντας πως αν και οι διάλογοι συνήθως δεν άλλαζαν πολύ κατά τα γυρίσματα, το σκηνικό άλλαζε όποτε κρινόταν απαραίτητο, έτσι ώστε να προσαρμόζονται οι σκηνές στις τοποθεσίες των γυρισμάτων. Η Ρόζενμπεργκ δήλωσε πως, από τη στιγμή που η Τζόουνς ήταν ιδιωτική ντετέκτιβ, θα υπήρχαν κάποια αστυνομικά στοιχεία στη σειρά «αλλά αυτά δε αποτελούν το επίκεντρό μας. Υπάρχουν υποθέσεις τις οποίες ερευνά. Συγκεκριμένα, υπάρχει μία μεγάλη υπόθεση που κρατάει σε όλη τη διάρκεια του κύκλου». Αναλυτικά πάνω σε αυτό, ο επικεφαλής της Marvel Television Τζεφ Λόουμπ είπε πως «το διασκεδαστικό με το να είσαι ιδιωτικός ντετέκτιβ είναι πως η γραμμή ανάμεσα στο τι είναι νόμιμο και τι παράνομο είναι θολή...αυτό που την οδηγεί δεν είναι πάντα ανάγκη για τη λύση του μυστηρίου αλλά περισσότερο το 'Εντάξει, μπορώ να πληρώσω το νοίκι; Πώς θα βγάλω και αυτή τη μέρα;'» Ο Λόουμπ πρόσθεσε επίσης πως ο πρώτος κύκλος είναι εμπνευσμένος από «ταινίες νουάρ της δεκαετίας του 1940» αλλά και «ταινίες όπως η *[[Chinatown (ταινία)|Chinatown]]* (1974)».

Περιγράφοντας τον τόνο του πρώτου κύκλου, ο Λόουμπ είπε: «Όταν πρωτοαρχίσαμε να συζητάμε για τη σειρά *[[Daredevil (τηλεοπτική σειρά)|Daredevil]]*, υποσχεθήκαμε πως θα λέγαμε μία ιστορία η οποία κατά πρώτο λόγο θα αποτελούσε εγκληματικό δράμα και δευτερευόντως μία σειρά με υπερήρωες. Η σειρά *Jessica Jones* είναι περισσότερο ψυχολογικό θρίλερ. Αυτό εξηγείται όταν σκεφτείς το τι έχει περάσει η Τζέσικα, το τι κατέστρεψε τη ζωή της, το πώς προσπάθησε να ορθοποδήσει και μετά, να πρέπει να έρθει αντιμέτωπη με το άτομο που αποδόμησε τον κόσμο της. Αυτό είναι ένα πολύ ισχυρό, γεμάτο συναισθήματα σημείο για να ξεκινήσεις». Σχετικά με την προσέγγιση σε θέματα βιασμού και ψυχικού τραύματος που υπάρχουν στον πρώτο κύκλο, η Ρόζενμπεργκ ήθελε να αποφύγει να δείξει κάποια σκηνή βιασμού, λέγοντας πως είναι κάτι «νωχελικό» και πως συχνά το να δείξεις κάτι τέτοιο είναι ένας τρόπος να «εμπλουτίσεις» τους αντρικούς χαρακτήρες. Έτσι, προτίμησε να κάνει το ψυχικό τραύμα μέρος της καθημερινότητας του χαρακτήρα παρά να το αναγάγει σε κάποιο «ζήτημα» που θα λειτουργούσε ως εξάρτημα για τη σειρά. Όταν ρωτήθηκε για το γεγονός πως η σειρά απευθύνεται σε πιο ενήλικο κοινό σε σχέση με τις άλλες σειρές της Marvel στο Netflix, συμπεριλαμβανομένων και των σεξουαλικών σκηνών, η Ρόζενμπεργκ εξήγησε πως η Marvel θα απαγόρευε μόνο την απεικόνιση γυμνού και τη χρήση της λέξης 'fuck'. Σχετικά με τα κοινωνικά ζητήματα που καλύπτει ο πρώτος κύκλος, όπως «ζητήματα επιλογής, διαφυλετικές σχέσης, ενδοοικογενειακή βία [και] ζητήματα συναίνεσης», καθώς επίσης και την εξερεύνηση σχετικά «με τον φεμινισμό και του τι σημαίνει να είσαι γυναίκα στη σημερινή κοινωνία», η Ρόζενμπεργκ είπε: «Δεν ήταν ποτέ πρόθεσή μας να κτυπήσουμε [ένα κοινωνικό ζήτημα] και πιστεύω πως τη στιγμή που πας να το κάνεις, είναι σαν να μπαίνεις μέσα σε ένα ναρκοπέδιο. Αν αρχίσεις να σκάβεις τη σκοτεινή πλευρά της ανθρώπινης ψυχοσύνθεσης και όλες τις διαφορετικές εμπειρίες που έζησε ο καθένας μας, που έζησε κάθε γυναίκα, θα δεις πως αυτά τα ζητήματα υπάρχουν. Αν τα αντιμετωπίσεις με ειλικρίνεια και σεβασμό, τότε θα καταφέρεις να τα κτυπήσεις».

### Κάστινγκ
Το βασικό καστ της σειράς στον πρώτο κύκλο αποτελούν οι Κρίστεν Ρίτερ ως Τζέσικα Τζόουνς, Μάικ Κόλτερ ως Λουκ Κέιτζ, Ρέιτσελ Τέιλορ ως Πατρίσια «Τρις» Γουόκερ, Γουίλ Τραβάλ ως Γουίλ Σίμπσον, Έριν Μοριάρτι ως Χόουπ Σλότμαν, Έκα Ντάρβιλ ως Μάλκολμ Ντουκάς, Κάρι-Αν Μος ως Τζέρι Χόγκαρθ και Ντέιβιντ Τένναντ ως Kilgrave.

Το υποστηρικτικό καστ για τον πρώτο κύκλο αποτελούν οι Σούζι Αμπρόμεϊτ ως Παμ, Κόλμπι Μίνιφι και Κίραν Μαλκέαρ ως Ρόμπιν και Ρουμπεν, Νικόλ Γιανέττι ως Νικόλ, Κλαρκ Πίτερς ως Όσκαρ Κλέμονς, Μάικλ Σίμπερι και Λίσα Έμερι ως Άλμπερτ και Λουίζ Τόμπσον και Ρόμπιν Γουέιγκερτ ως Γουέντι Ρος-Χόγκαρθ. Οι Ντανιέλ Φέρλαντ, Γκίλιαν Γκλάσκο, Ράιαν Φάρελ και Πολ Πράις εμφανίζονται επίσης σε επαναλαμβανόμενους ρόλους ως θύματα του Kilgrave που συμμετέχουν στην ομάδα στήριξης που ίδρυσε η Τζόουνς, ενώ οι Ροζάριο Ντόσον και Ρόις Τζόνσον επαναλαμβάνουν τους ρόλους τους από τη σειρά *Daredevil* ως Κλερ Τεμπλ και Μπρετ Μαχόνι αντίστοιχα.

### Σχεδιασμός κοστουμιών
Η Στέφανι Μασλάνσκι, η οποία είχε εργαστεί ως σχεδιάστρια κοστουμιών στη σειρά *Daredevil*, επέστρεψε για να αναλάβει το ίδιο πόστο και στη σειρά *Jessica Jones*. Στο πρώτο επεισόδιο είχε βοήθεια από τη Τζεν Ρόγκιεν, η οποία φιλοτέχνησε το δερμάτινο σακάκι, το ξεθωριασμένο τζιν και τις μπότες της Τζέσικα Τζόουνς. Σχετικά με τα ρούχα της Τζόουνς, η Μασλάνσκι είπε: «Θεωρώ πως το ντύσιμό της είναι μία πανοπλία, μία ασπίδα, κάτι το οποίο τη βοηθάει να διατηρήσει την απόστασή της από τους άλλους ανθρώπους και την ιδιωτικότητά της. Την κρατάει μακριά από το να πρέπει να έρθει αντιμέτωπη με την υπόλοιπη ανθρωπότητα κατά κάποιο τρόπο». Δημιουργήθηκαν τουλάχιστον δέκα εκδοχές του σακακιού της Τζόουνς και χρησιμοποιήθηκαν είκοσι ζευγάρια τζιν, ενώ και τα δύο είδη ρουχισμού τέθηκαν σε επεξεργασία για να δείχνουν παλαιωμένα και ταλαιπωρημένα.

Επειδή το ντύσιμο της Τζόουνς δεν εξελίσσεται και πολύ κατά τη διάρκεια του κύκλου, η Μασλάνσκι χρησιμοποίησε τις αναδρομικές σκηνές για να δείξει το πώς ο χαρακτήρας άλλαξε τον τρόπο που ντυνόταν σε σχέση με το παρελθόν, χωρίς ωστόσο να αλλοιώνει το ποια είναι ως χαρακτήρας. Για παράδειγμα, σε μία αναδρομική σκηνή όπου η Τζόουνς εργάζεται σε εταιρικό περιβάλλον, δεν φοράει κοστούμι αλλά «φοράει το τζιν της και βρίσκει ένα πραγματικά χαλαρό σακάκι, ίσως βίντατζ ή ίσως κάτι που δανείστηκε από την Τρις». Σε μία άλλη αναδρομική σκηνή, η Τζόουνς φαντάζεται πως καταφέρνει να ξεφύγει από τον έλεγχο του Kilgrave. Το κίτρινο φόρεμα που φοράει σε αυτές τις σκηνές που προέρχονται από τη φαντασία της Τζόουνς, επιλέχθηκε ως αντιπαράθεση με την πραγματική κατάσταση που βρίσκεται ο χαρακτήρας και η Μασλάνσκι το αποκάλεσε «τόσο όμορφο, τόσο ελεύθερο και τόσο ανάλαφρο».

Για τον χαρακτήρα του Kilgrave, αν και αρχικά η Μασλάνσκι σκόπευε να ράψει τα κοστούμια του κατά παραγγελία, τελικά χρησιμοποίησε κοστούμια του σχεδιαστή Πολ Σμιθ καθώς η προηγούμενη κολεξιόν του «ήταν *όλη* μωβ». Σχετικά με τα κοστούμια, η Μασλάνσκι ανέφερε πως οι σχεδιαστές «ήθελαν να βρουν έναν τρόπο με τον οποίο θα μπορούσαμε να χρησιμοποιήσουμε αποχρώσεις του μωβ, αλλά χωρίς να το παρακάνουμε με αποτέλεσμα ο χαρακτήρας να δείχνει χαζός παρά δυσοίωνος ή απειλητικός». Προσθέτοντας σε αυτό, η Μασλάνσκι αποκάλεσε το μωβ ένα παραδοσιακά «αρκετά φιλικό χρώμα και ο χαρακτήρας είναι οτιδήποτε εκτός από αυτό. Έτσι, έπρεπε να βρω τρόπους να τον κάνω να δείχνει δυσοίωνος και τρομαχτικός. Ανακάλυψα πως χρειαζόμουν τη σωστή αναλογία αποχρώσεων του μωβ μέσα σε άλλες αποχρώσεις παρόμοιων χρωμάτων όπως το μπλε ναυτικό χρώμα, το μαύρο και το βυσσινί». 

Η Μασλάνσκι θεώρησε πως ο Λουκ Κέιτζ ήταν επίσης κάποιος «που φοράει τα ρούχα του ως πανοπλία», με την γκαρνταρόμπα του να αποτελείται απο μπλουζάκια, τζιν, και δερμάτινα ή στρατιωτικά σακάκια. Για έναν χαρακτήρα σαν αυτόν της Τρις Γουόκερ, η οποία δεν έχει την ίδια «άποψη για το ντύσιμο» με την Τζόουνς, η Μασλάνσκι προσπάθησε να δημιουργήσει ένα συγκεκριμένο στυλ χαρακτήρα. Είπε πως τα ρούχα της Γουόκερ είναι μόδα, έτσι «ακόμα και όταν απλά βρίσκεται σπίτι φοράει τζιν Rag & Bone και μπλουζάκι Chloé, κι αυτό είναι η δική της εκδοχή τζιν και μπλούζας». Πρόσθεσε πως η Ρόμπιν ήταν «απόλαυση να την ντύνεις» εξαιτίας της «ιδιότροπης» προσωπικότητάς της. Για τον Μάλκολμ, καθώς η ιστορία του προοδευτικά γίνεται πιο φωτεινή, προσπάθησε να αποδώσει το ίδιο και στην γκαρνταρόμπα του, η οποία γίνεται «λίγο πιο φωτεινή και λίγο πιο ελπιδοφόρα».

### Γυρίσματα
Τον Φεβρουάριο του 2014, η Marvel ανακοίνωσε πως τα γυρίσματα της σειράς *Jessica Jones* θα λάμβαναν χώρα στην πόλη της Νέας Υόρκης. Τον Απρίλιο, ο αρχισυντάκτης της Marvel Comics, Τζο Κεσάντα, δήλωσε πως η σειρά θα γυριζόταν σε περιοχές του Μπρούκλιν και του Λονγκ Άιλαντ Σίτι, οι οποίες έμοιαζαν αρκετά με το παλιό Χελς Κίτσεν, ενώ θα γίνονταν και επιπρόσθετα εσωτερικά γυρίσματα σε στούντιο. Η παραγωγή ξεκίνησε τον Φεβρουάριο του 2015 στο Κολέγιο Λέμαν στο Μπρονξ, υπό τον τίτλο *Violet*, και στόχος ήταν να γυρίζεται κατά μέσο όρο ένα επεισόδιο σε εννέα μέρες. Τα γυρίσματα ολοκληρώθηκαν στα μέσα προς τέλη Αυγούστου. Άλλες τοποθεσίες της Νέας Υόρκης που χρησιμοποιήθηκαν για γυρίσματα συμπεριλαμβάνουν το μπαρ Horseshoe στο Ιστ Βίλατζ για την απεικόνιση του μπαρ του Λουκ, τον σταθμό PATH στην 33η Λεωφόρο και ένα τρένο PATH, την περιοχή της 101ης Λεωφόρου για την εξωτερική όψη του διαμερίσματος της Τζέσικα (ο εσωτερικός χώρος του διαμερίσματος αποτελούσε σκηνικό σε στούντιο), τη συνοικία Ντούγκλαστον στο Κουίνς για το σπίτι όπου η Τζέσικα έζησε τα παιδικά της χρόνια, το κτίριο Angel Orensanz Center για τον καυγά της Τζέσικα με τον Λουκ στο επεισόδιο «AKA Take a Bloody Number», το κτίριο του Πύργου Ταμιευτηρίου Ουίλιαμσμπουργκ και του εστιατορίου Pier 88 για σκηνές από το επεισόδιο «AKA Smile», τις συνοικίες Μιτπάκινγκ, Νολίτα, Τραϊμπέκα και Λονγκ Άιλαντ Σίτι, την περιοχή κοντά στην είσοδο της σήραγγας Λίνκολν στην 39η Λεωφόρο, το πάρκο Μπράιαντ, την ιστορική διασταύρωση στην πλατεία Γιούνιον στο Μανχάταν, το πάρκο Γκραμέρσι, τις εγκαταστάσεις επεξεργασίας λυμάτων Νιουτάουν Κρικ στη συνοικία Γκρίνποϊντ, το Κοιμητήριο Κάλβαρι στο Κουίνς, τη Γέφυρα Κουινσμπόρο από τη μεριά του Κουίνς, τη Γέφυρα Μανχάταν, το ναυπηγείο του Μπρούκλιν, το συντριβάνι Μπεθέσντα στο Σέντραλ Παρκ και τη Βιομηχανική Πόλη στο Μπρούκλιν.

Όσον αφορά τις πηγές έμπνευσης για τον κύκλο, ο Λόουμπ είπε: «Η ταινία *Chinatown*...αυτή η ταινία είναι ένα από τα στοιχεία που επηρέασαν τους Μπράιαν Μάικλ Μπέντις και Μάικλ Γκέιντος όταν δημιουργούσαν τον χαρακτήρα. Έτσι, αυτές οι όμορφες, μεγάλης διάρκειας, ευρείες λήψεις, όπου άνθρωποι εμφανίζονται στο πλάνο και έπειτα εξαφανίζονται ενώ κάποιος άλλος βρίσκεται σε πρώτο πλάνο και μετά, κάποιος άλλος είναι στο φόντο συνομιλώντας, αυτά τα πράγματα κάνουν το όλο σκηνικό ενδιαφέρον». Ο διευθυντής φωτογραφίας, Μανουέλ Μπίλετερ, και ο διευθυντής επεισοδίων, Σ.Τζ. Κλάρκσον, εμπνεύστηκαν από τα κόμικ στο θέμα των χρωμάτων που θα χρησιμοποιούσαν, ενώ είχαν και ως αναφορά έργα του Γουόνγκ Καρ Γουάι για να δημιουργήσουν «αντισυμβατικές» συνθέσεις. Ο Μπίλετερ εξηγεί πως «υπήρχαν πολλά στοιχεία που έπρεπε να βρίσκονται σε πρώτο πλάνο, αλλά δεν θέλαμε ποτέ να δείξουμε ένα ανοικτό πλάνο. Θέλαμε να δημιουργήσουμε μία αίσθηση κλειστοφοβίας». Για την κινηματογράφηση, ο Μπίλετερ χρησιμοποίησε κάμερα Red Epic Dragon σε ανάλυση 4K και φακούς Panavision PVintage, ενώ για κάποια πλάνα οπτικών εφέ χρησιμοποιήθηκε ανάλυση 5K. Επικεντρώθηκε κυρίως σε στατικά πλάνα και σε μια «καλή σύνθεση», αλλά περιστασιακά χρησιμοποιούσε κάμερα dolly ή steadicam. Για τον φωτισμό, ο Μπίλετερ σημείωσε πως έγινε αλλαγή σε αρκετές λάμπες των δρόμων της Νέας Υόρκης από λάμπες ατμών νατρίου σε λάμπες LED, έτσι ώστε να προσπαθήσει να επαναδημιουργήσει το «ζεστό, βρώμικο χρώμα των λαμπών ατμού νατρίου» για τις βραδινές εξωτερικές σκηνές.

Η σχεδιάστρια παραγωγής, Λόρεν Γουίκς, περιέγραψε το Χελς Κίτσεν της Marvel ως περιοχή που έχει «λίγο από την ποιότητα του [Ιστ] Βίλατζ». Για να πετύχουν την έκρηξη στο μπαρ του Λουκ, η Γουίκς είπε: «Δεν μπορούσαμε να αφαιρέσουμε τα παράθυρα [του μπαρ Horseshoe], τα οποία [είναι φτιαγμένα από] πολλά μικρά χρωματιστά γυαλιά και μεταλλικά κουφώματα. Ειλικρινά, όταν επιλέξαμε αυτή την τοποθεσία για το γύρισμα, δεν γνωρίζαμε πως το σενάριο θα απαιτούσε μία έκρηξη στον χώρο... Αυτό που κάναμε ήταν να κτίσουμε ένα πυρίμαχο κουτί στην είσοδο και εκεί μέσα είχαμε ένα κανόνι το οποίο φυσούσε προς τα έξω συντρίμμια, καπνό και φωτιά. Επίσης, χρησιμοποιήσαμε ένα εφέ φωτισμού στο εσωτερικό του μπαρ και τα υπόλοιπα έγιναν με τη χρήση οπτικών εφέ». Για τις σκηνές στο τρένο PATH και στον αντίστοιχο σταθμό, ο υπεύθυνος τοποθεσιών, Τζέισον Φάραρ, σημείωσε πως η παραγωγή είχε αποκλειστική χρήση των γραμμών και της πλατφόρμας τις μέρες που η επιβατική κίνηση ήταν χαμηλή, έτσι ώστε να μπορέσουν να πάρουν τα πλάνα που ήθελαν.

### Οπτικά εφέ
Η εταιρία Shade VFX δημιούργησε για τον πρώτο κύκλο περισσότερα από 600 πλάνα με οπτικά εφέ, με τα «αόρατα» εφέ να «βοηθούν στην ανάδειξη των σκοτεινών στοιχείων της σειράς». Ο επικεφαλής των εφέ, Καρλ Κόινερ, και η παραγωγός, Τζούλι Λονγκ, συνεργάστηκαν στενά στο σετ με το συνεργείο ώστε να «γίνουν σωστά οι σκηνές με κασκαντερ, εκρήξεις, νερό και φωτιά» κατά τη διάρκεια των γυρισμάτων, για να μην χρειαστεί η Shade να δημιουργήσει ψηφιακά εφέ για τα πάντα. Ένα εφέ το οποίο απαιτείτο να δημιουργηθεί από τη Shade ήταν ο μωβ χρωματισμός του δέρματος του Kigrave «σε μερικές σκηνές κλειδιά» όπου χρησιμοποιεί τις δυνάμεις του, ένας φόρος τιμής στη μωβ εμφάνιση που έχει ο χαρακτήρας στα κόμικ.

### Μουσική
Το 2015, στη Διεθνή Comic-Con του Σαν Ντιέγκο, ανακοινώθηκε πως ο Σον Κάλερι θα επένδυε μουσικά τη σειρά *Jessica Jones*. Ο Κάλερι δήλωσε πως για κάθε επεισόδιο χρειαζόταν μουσική διάρκειας εννέα με είκοσι λεπτών, με τη συνολική τελική διάρκεια της μουσικής επένδυσης του κύκλου να ανέρχεται στα 415 λεπτά. Το soundtrack άλμπουμ του πρώτου κύκλου κυκλοφόρησε ψηφιακά από τη Marvel Music στις 3 Ιουνίου 2016.

#### Λίστα κομματιών
Όλη η μουσική σύνθεση έγινε από τον Σον Κάλερι, εκτός αν σημειώνεται διαφορετικά.
thumb|Εξώφυλλο soundtrack

### Συνδέσεις με Κινηματογραφικό Σύμπαν της Marvel
Σχετικά με το ότι η σειρά βρίσκεται στον ίδιο κόσμο με το MCU, και ειδικά στον ίδιο κόσμο με τις άλλες σειρές της Marvel στο Netflix, η Ρόζενμπεργκ είπε: «Η σειρά *Jessica Jones* είναι πολύ, πολύ διαφορετική απο τη σειρά *Daredevil*. Βρίσκονται και οι δύο μέσα σε ένα κινηματογραφικό σύμπαν [και] η μυθολογία του σύμπαντος αυτού είναι συνδεδεμένη, αλλά δείχνουν πολύ διαφορετικές, τονικά είναι πολύ διαφορετικές... Αυτή ήταν και η ανησυχία μου όταν ανέλαβα τη σειρά: Θα πρέπει να την κάνω να ταιριάζει με τη σειρά *Daredevil* ή με τις ταινίες; Η απάντηση είναι όχι». Σχετικά με τα «κρυμμένα στοιχεία» του κύκλου, η Ρόζενμπεργκ εξήγησε πως «πάντα κάτι μικρό βρίσκεται εκεί και στο δωμάτιο των σεναριογράφων έχουμε κάποιους πιστούς θαυμαστές που γνωρίζουν τα πάντα σχετικά με αυτά τα θέματα και όλοι βρίσκουν κάτι που θα μπορούσε να προστεθεί...γίνονται πολλές αναφορές στο κόμικ *Alias*». Πρόσθεσε επίσης πως κατά τη διάρκεια του κύκλου υπάρχουν σημεία που παραπέμπουν και στο ευρύτερο MCU, με κάθε επεισόδιο «να συμπεριλαμβάνει το κατιτίς του».

Ο χαρακτήρας της Τζέρι Χόγκαρθ είναι στενά συνδεδεμένος με τον χαρακτήρα του Iron Fist στα κόμικ, και επίσης εργάστηκε με τον Λουκ Κέιτζ ως μέρος των χαρακτήρων της ομάδας *Heroes for Hire*. Όπως και στη σειρά *Daredevil*, γίνονται αναφορές στα γεγονότα της ταινίας *[[Οι Εκδικητές (ταινία, 2012)|Οι Εκδικητές]]*, αλλά και στους ίδιους τους Εκδικητές (ειδικά τους Hulk και Captain America, αλλά χωρίς να αναφέρονται τα ονόματά τους). Η Τζέσικα αναφέρει επίσης την Άντζελα ντελ Τόρο ως κάποια άλλη ιδιωτική ντετέκτιβ, η οποία στα κόμικ είναι η ηρωίδα με το όνομα White Tiger και έχει συνδέσεις με το Καν Λαν και τον Iron Fist. Ο Πολ Τάσι, γράφοντας για το περιοδικό *[[Forbes]]*, ένιωσε απογοητευμένος με τον τρόπο που παρουσίασαν τον κύκλο σε σχέση με το ευρύτερο MCU, καθώς θεώρησε πως ο κύκλος έμοιαζε «αποσυνδεδεμένος από τον κόσμο των *Εκδικητών*» και δεν απέδωσε την απαραίτητη αναγνώριση στον Daredevil, δεδομένου πως «υποτίθεται πως μοιράζεται τουλάχιστον αυτή τη μικρή *γωνία* του κινηματογραφικού σύμπαντος της Marvel μαζί του». Ο Έρικ Φρανσίσκο από την ιστοσελίδα *Inverse* επεσήμανε πως η έλλειψη φανερών συνδέσεων της σειράς *Jessica Jones* με το MCU ήταν «το κύριο πλεονέκτημά της. Εκτός του ότι αποδεικνύει το πόσο ευρύ είναι στην πραγματικότητα το πεδίο εφαρμογής του MCU, αποδεικνύει επίσης τη θεματική στερότητά του».

## Προώθηση
Τον Μάιο του 2015, η Marvel ανακοίνωσε τα σχέδιά της να επανατυπώσει το *Alias*, το κόμικ στο οποίο βασίζεται η σειρά, με νέα εξώφυλλα σχεδιασμένα από τον Ντέιβιντ Μακ. Ο Μακ είχε σχεδιάσει και τα εξώφυλλα της πρωτότυπης έκδοσης, αλλά βοήθησε και στη δημιουργία των τίτλων αρχής της σειράς. Οι επανατυπώσεις, οι οποίες κυκλοφόρησαν όλες ψηφιακά τον Ιούνιο του 2015 και, τον Σεπτέμβριο, μέχρι το τεύχος 15 σε δύο χαρτόδετες εκδόσεις, είχαν σαν σκοπό τον εορτασμό της ιστορίας της Τζέσικα Τζόουνς και να συστήσουν τον χαρακτήρα στο κοινό, πριν την κυκλοφορία της σειράς. Τέλη Σεπτεμβρίου με αρχές Οκτωβρίου, η Marvel και το Netflix κυκλοφόρησαν σύντομα βίντεο για τον πρώτο κύκλο, τα οποία αντιστοιχούσαν χρονικά σε μία μέρα από τη ζωή της Τζόουνς. Επίσης στις αρχές Οκτωβρίου, η Marvel κυκλοφόρησε ψηφιακά ένα one-shot κόμικ 12 σελίδων από την πρωτότυπη ομάδα (Μπέντις, Γκέιντος και Μακ) που δημιούργησε το *Alias*, το οποίο διαδραματίζεται μέσα στο σύμπαν των τηλεοπτικών σειρών. Αυτό το one-shot κόμικ δημιουργήθηκε αποκλειστικά για την Comic-Con της Νέας Υόρκης, όπου και διανεμήθηκε σε έντυπη μορφή. Στο κόμικ, η Τζέσικα Τζόουνς έρχεται σε επαφή με τον χαρακτήρα Τερκ Μπάρετ από τη σειρά *Daredevil*, ενώ περιέχει επίσης και μία σύντομη σκηνή με τον ίδιο τον Daredevil, για να γιορτάσει «τον συνδετικό ιστό που θα χτιστεί μεταξύ των σειρών». Επίσης, στις 10 Οκτωβρίου, κατά τη διάρκεια της Comic-Con της Νέας Υόρκης, έγινε η προβολή του πρώτου επεισοδίου, «AKA Ladies Night», ενώ είχε στηθεί και ειδικός θάλαμος όπου οι θαυμαστές μπορούσαν να βγάλουν φωτογραφία με το γραφείο της Τζέσικα από το γραφείο ερευνών Alias Investigations, με τα μάτια του Kilgrave να εμφανίζονται στο φόντο. Επιπρόσθετα, κατά τη διάρκεια της Comic-Con, η Marvel συνεργάστηκε με την Uber για να παρέχει σε επιλεγμένους θαυμαστές δωρεάν μεταφορά από ή προς την Comic-Con με ειδικά σχεδιασμένα SUV.

Ένα ολοκληρωμένο τρέιλερ κυκλοφόρησε στα τέλη Οκτωβρίου, με τη Μέγκαν Νταμόρ από τη σελίδα *Comic Book Resources* να θεωρεί πως το τρέιλερ αυτό βοήθησε στο να καθιερωθεί ο ίδιος τόνος με τη σειρά *Daredevil* και να συστήσει «τον πιο ανατριχιαστικό κακό της Marvel μέχρι στιγμής», τον Kilgrave. Συνέκρινε επίσης τη Τζέσικα με κάποιους από τους άλλους γυναικείους χαρακτήρες του MCU — Black Widow, Μελίντα Μέι και Πέγκι Κάρτερ — θεωρώντας πως η Τζέσικα ξεχωρίζει επειδή δεν έχει «την αίσθηση της συμπόνιας» και πως ο κύκλος θα είχε τον απαραίτητο χρόνο που δημιουργικά απαιτείται για να εξερευνηθεί ο χαρακτήρας, κάτι που οι άλλοι γυναικείοι χαρακτήρες δεν είχαν. Ένα δεύτερο τρέιλερ κυκλοφόρησε στις 10 Νοεμβρίου 2015. Η Σαρίν Λιντς από την εφημερίδα *[[The Wall Street Journal]]* θεώρησε πως αυτό το τρέιλερ τόνισε την ενδυνάμωση του χαρακτήρα σε σύγκριση με το πρώτο, το οποίο «αφορούσε την απεικόνιση του φόβου πίσω από το παρελθόν της Τζόουνς». Η επίσημη πρεμιέρα του πρώτου κύκλου έγινε στις 17 Νοεμβρίου 2015 στην Πόλη της Νέας Υόρκης.

## Κυκλοφορία
Όλα τα επεισόδια του πρώτου κύκλου της σειράς *Jessica Jones* κυκλοφόρησαν στις 20 Νοεμβρίου 2015 στην πλατφόρμα του Netflix όπου αυτή ήταν διαθέσιμη, σε ανάλυση Ultra HD 4K. Τον Ιανουάριο του 2015, ένα μήνα μετά την ανακοίνωση της Marvel για την κυκλοφορία του πρώτου κύκλου, ο Σαράντος είχε πει πως ήταν «πολύ δύσκολο να πει τώρα» αν ο κύκλος θα κυκλοφορούσε μέσα στο 2015, αφού το πλάνο του Netflix ήταν να κυκλοφορεί τις σειρές της Marvel με περίπου ένα χρόνο διαφορά τη μία από την άλλη μετά την κυκλοφορία του πρώτου κύκλου της σειράς *Daredevil* τον Απρίλιο του 2015. Ωστόσο, σύντομα το Netflix επιβεβαίωσε πως ο κύκλος θα κυκλοφορούσε μέσα στο 2015, ανακοινώνοντας τον Σεπτέμβριο και την ημέρα κυκλοφορίας, η οποία ήταν η 20η Νοεμβρίου. Μετά την αρχική του κυκλοφορία, ο κύκλος αναβαθμίστηκε ώστε να είναι διαθέσιμος και σε μορφή βίντεο υψηλής δυναμικής εμβέλειας (HDR).

Ο πρώτος κύκλος, μαζί και με τους επόμενους κύκλους της σειράς και τις άλλες σειρές της Marvel στο Netflix, σταμάτησε να είναι διαθέσιμος στην πλατφόρμα του Netflix από την 1η Μαρτίου 2022, εξαιτίας της λήξης της άδειας που έχει το Netflix για τις συγκεκριμένες σειρές, και την επιστροφή των δικαιωμάτων τους στην Disney. Ο Καναδάς είναι μία από τις πρώτες επικράτειες όπου και οι τρεις κύκλοι της σειράς, καθώς και οι άλλες σειρές της Marvel που είχαν διανεμηθεί από το Netflix, θα είναι διαθέσιμοι για τους τηλεθεατές στην ενότητα *Star* της πλατφόρμας Disney+ από τις 16 Μαρτίου 2022.

### Home media
Ο πρώτος κύκλος κυκλοφόρησε σε DVD για την περιοχή 1 και σε Blu-ray για την περιοχή A στις 22 Αυγούστου 2017, σε DVD για την περιοχή 2 και σε Blu-ray για την περιοχή B στις 5 Δεκεμβρίου 2016 και σε DVD για την περιοχή 4 στις 7 Δεκεμβρίου 2016.

## Υποδοχή
### Τηλεθέαση
Καθώς το Netflix δε δημοσιοποιεί τα ακριβή νούμερα τηλεθέασης των συνδρομητών του για καμία από τις πρωτότυπες σειρές του, η ιδιωτική εταιρία Symphony Technology Group συνέλεξε δεδομένα για τον πρώτο κύκλο βασισμένη σε ένα δείγμα 15.000 ατόμων που χρησιμοποιούν ένα ειδικό λογισμικό στο τηλέφωνό τους, το οποίο μετράει την τηλεθέαση με την ανίχνευση του ήχου μίας σειράς ή προγράμματος. Σύμφωνα λοιπόν με τη Symphony, από τον Σεπτέμβριο μέχρι τον Δεκέμβριο του 2015, τα επεισόδια της σειράς *Jessica Jones* παρακολούθησαν κατά μέσο όρο 4.8 εκατομμύρια σε διάστημα 35 ημερών. Τα δεδομένα αυτά παρουσιάστηκαν από τον Άλαν Βέρτζελ, τον πρόεδρο έρευνας και ανάπτυξης της NBCUniversal, κατά τη διάρκεια μίας παρουσίασης που είχε ως θέμα τη συζήτηση γύρω από το πώς «οι ψηφιακές πλατφόρμες βλάπτουν την επιχείρηση της παραδοσιακής τηλεόρασης». Ο συν-διευθύνων σύμβουλος του Netflix, Τεντ Σαράντος, απάντησε λέγοντας πως «η όλη μεθοδολογία, οι μετρήσεις και τα ίδια τα δεδομένα δεν αντανακλούν με κανένα τρόπο στην πραγματικότητα σε οτιδήποτε παρακολουθούμε εμείς και για τα οποία κρατάμε στοιχεία». Μία περαιτέρω μελέτη από την Symphony, για την ίδια χρονική περίοδο, βρήκε τη σειρά *Jessica Jones* να είναι μία από τις τέσσερις σειρές με την υψηλότερη τηλεθέαση στις ηλικίες 18-24, μπροστά από οποιαδήποτε σειρά που μεταδίδεται από τηλεοπτικό δίκτυο.

Η εταιρία ανάλυσης καταναλωτικών αγαθών Jumpshot, προσδιόρισε πως ο πρώτος κύκλος ήταν ο πέμπτος σε τηλεθέαση κύκλος στο Netflix κατά το χρονικό διάστημα των πρώτων 30 ημερών από την κυκλοφορία μιας σειράς, συγκεντρώνοντας το 26% των τηλεθεατών που έλαβε ο δεύτερος κύκλος της σειράς *Daredevil*, ο οποίος με τη σειρά του, σύμφωνα με την Jumpshot, ήταν ο κύκλος με την υψηλότερη τηλεθέαση. Η Jumpshot, η οποία «ανέλυσε διαδικτυακά δεδομένα από περισσότερους από 100 εκατομμύρια καταναλωτές», κοίταξε τη συμπεριφορά παρακολούθησης και τη δραστηριότητα των Αμερικανών μελών της εταιρίας, συνυπολογίζοντας τον σχετικό αριθμό των Αμερικανών τηλεθεατών του Netflix, οι οποίοι παρακολούθησαν τουλάχιστον ένα επεισόδιο του κύκλου.

### Κριτικές

Η σελίδα συλλογής κριτικών Rotten Tomatoes δίνει στον πρώτο κύκλο ποσοστό αποδοχής 94% με μέσο όρο 8,24/10, βασισμένα σε 80 κριτικές. Στο τμήμα ομοφωνίας της σελίδας αναφέρεται: «Η σειρά *Jessica Jones* χτίζει ένα πολύπλευρο δράμα γύρω από την συναρπαστική αντι-ηρωίδα της, προσφέροντας ίσως το δυνατότερο τηλεοπτικό franchise της Marvel μέχρι σήμερα». Η σελίδα συλλογής κριτικών Metacritic δίνει στον πρώτο κύκλο ποσοστό 81% βασισμένο σε 32 κριτικές, με την ένδειξη «καθολική αναγνώριση».

Η προβολή του πρώτου επεισοδίου που έγινε στην Comic-Con της Νέας Υόρκης, πριν κυκλοφορήσουν όλα τα επεισόδια επισήμως στο Netflix, είχε πολύ θετική ανταπόκριση από το κοινό. Ο Τζορτζ Μάρστον από τη σελίδα *Newsarama* βαθμολόγησε το πρώτο επεισόδιο με 10/10, λέγοντας πως ο κύκλος «επιτυγχάνει μία ισορροπία μεταξύ αυτοσυνειδητοποιημένου νουάρ και του πρώτου φλερτ της Marvel με τον ψυχολογικό τρόμο...όχι απλά μία ακόμα επιτυχία για τη Marvel και το Netflix, αλλά μία στιγμή ορόσημο για τις γυναίκες υπερ-ηρωίδες στην τηλεόραση». Ο Έρικ Γκόλντμαν από τη σελίδα *[[IGN]]* θεώρησε πως «η σειρά *Jessica Jones* ξεκινάει με ένα πολύ δυνατό πρώτο επεισόδιο το οποίο...εύκολα πάει πιο πέρα από οτιδήποτε έχει παρουσιαστεί μέσα στο MCU όσον αφορά το σεξουαλικό κομμάτι». Αποκάλεσε τη Ρίτερ μία «αξιέπαινα σκληρή, σαρδόνια» Τζέσικα Τζόουνς και επαίνεσε το υποστηρικτικό καστ για τις έντονες εντυπώσεις που άφησαν. Αργότερα, βαθμολόγησε το πρώτο επεισόδιο με 8,5/10. Ο Έβαν Βάλενταϊν από την ιστοσελίδα *Collider* βαθμολόγησε το επεισόδιο με 5/5, θεωρώντας πως ο Τένναντ θα μπορούσε «να ανέβει στο ίδιο επίπεδο με τον Λόκι του Τομ Χίντλστον και τον Γουίλσον Φισκ του Βίνσεντ Ντ'Ονόφριο, ως ένας από τους ακρογωνιαίους λίθους των κακών στο MCU». Η Κάθριν Τρεντακόστα από την ιστοσελίδα *io9* αντέδρασε επίσης θετικά στο επεισόδιο «AKA Ladies Night», επισημαίνοντας τη χρήση του φωτισμού και των χρωμάτων σε αυτό, ιδιαίτερα του μωβ, αλλά και τον τρόπο που απεικονίζεται η Νέα Υόρκη σε σχέση με το πως «πραγματικά μοιάζει—όχι υπερβολικά φωτεινή και λαμπερή και καθαρή, αλλά ούτε και να υποφέρει από μία ατελείωτη διακοπή ρεύματος». Ο Άμπαρχαμ Ρίσμαν από την ιστοσελίδα *Vulture* σημείωσε την παρουσίαση του σεξουαλικού κομματιού στο επεισόδιο, το οποίο «ήταν σοκαριστικά και αναζωογονητικά ειλικρινές» σε σχέση με άλλες ταινίες και τηλεοπτικές σειρές της Marvel. Έκλεισε την κριτική του χειροκροτώντας την αναφορά που κάνει ο κύκλος στα θέματα του βιασμού και του PTSD.

Γράφοντας για τα εφτά πρώτα επεισόδια του κύκλου, ο Μορίν Ράιαν από το περιοδικό *Variety* έδωσε τα θετικά του σχόλια δηλώνοντας: «Η σειρά, η οποία περιλαμβάνει μία εξαιρετική ερμηνεία από την Κρίστεν Ρίτερ και ασφαλή καθοδήγηση από την εκτελεστική παραγωγό Μελίσα Ρόζενμπεργκ, δεν είναι απλά διεκδικητής του τίτλου της καλύτερης τηλεοπτικής δουλειάς της Marvel· σε ένα εξαιρετικά πολυπληθές τηλεοπτικό σκηνικό, αποτελεί ένα από τα πιο ξεχωριστά νέα δράματα της χρονιάς». Ο Τζακ Σέπαρντ από τη διαδικτυακή εφημερίδα *The Independent*, γράφοντας επίσης για τα εφτά πρώτα επεισόδια, θεώρησε πως ο κύκλος «δεν είναι απλά εξίσου καλός [με τη σειρά *Daredevil*], αλλά ξεπερνά κάθε προσδοκία». Ο Σέπαρντ επαίνεσε πολύ την ερμηνεία του Τένναντ ως Kilgrave, θεωρώντας πως ήταν ένας από τους καλύτερους κακούς που έβγαλε ποτέ η Marvel, και ίσως «ο καλύτερος κακός από κόμικ που μεταφέρθηκε στην οθόνη μετά τον Joker του Χιθ Λέτζερ». Η Μέριλ Μπαρ από το περιοδικό *[[Forbes]]* δήλωσε πως αφού είδε τα πρώτα εφτά επεισόδια, «η απάντηση είναι ένα ηχηρό ναι» στο αν μπορεί η επιτυχία να κτυπήσει δύο φορές για τη Marvel Television γράφοντας: «Χωρίς αβεβαιότητα, η σειρά *Jessica Jones* είναι το καλύτερο πράγμα που παρήγαγε ποτέ η Marvel Television. Περιέχει όλη την ελπιδοφόρα προσμονή της σειράς *[[Agents of S.H.I.E.L.D.]]*, όλες τις φεμινιστικές αποχρώσεις της σειράς *[[Agent Carter (τηλεοπτική σειρά)|Agent Carter]]* και όλη την ακατεργασία της σειράς *[[Daredevil (τηλεοπτική σειρά)|Daredevil]]*».

Ο Ντόμινικ Πάτεν από την ιστοσελίδα *Deadline Hollywood* επίσης επαίνεσε τον πρώτο κύκλο της σειράς, ειδικά την επιρροή της Ρόζενμπεργκ σε αυτήν, την κάλυψη θεμάτων όπως «PTSD, κακοποίηση, βίαιη επίθεση, ντροπή και θάνατος», και το καστ, ξεχωρίζοντας την ερμηνεία του Τένναντ ως Kilgrave ονομάζοντάς την ως την καλύτερη που έκανε ποτέ ο ηθοποιός, και θεωρώντας τον επίσης ως τον καλύτερο κακό του MCU. Η Μαίρη ΜακΝαμάρα από την εφημερίδα *[[Los Angeles Times]]* θεώρησε πως η σειρά *Jessica Jones* «επαναπροσδιόρισε τον ορισμό του υπερ-ανθρώπου» και ήταν «ένα θαύμα» (λογοπαίγνιο με την αγγλική λέξη «marvel»), εγκωμιάζοντας τον τρόπο που «σου παίρνει την ανάσα» η απεικόνιση της αποκατάστασης από μία σεξουαλικά, ψυχολογικά και σωματικά κακοποιητική σχέση. Ο Ντάνιελ Φίνμπεργκ από το περιοδικό *[[The Hollywood Reporter]]* ήταν επίσης θετικός, λέγοντας πως ο πρώτος κύκλος «δείχνει λίγο σαν καλωδιακή αντι-ηρωική σειρά—αλλά είναι περισσότερο μία μετα-ηρωική ιστορία, κάτι που την κάνει συναρπαστική και μοναδική σε ένα παζάρι όπου δεν υπάρχει έλλειψη από ήρωες με κοστούμια παντός τύπου που θέλουν να κάνουν το σωστό». Η μόνη του επίκριση ήταν πως «η σειρά μοιράζεται τη μονομανιακή καθήλωση της Τζέσικα [στον Kilgrave] και το αποτέλεσμα είναι ένα είδος αφηγηματικής κλειστοφοβίας...Τα πάντα σε αυτά τα πρώτα επεισόδια οδηγούν πίσω στον Kilgrave και ο Kilgrave είναι μία τόσο διαταραγμένη φιγούρα που είναι δύσκολο να εισέλθει φως σε αυτήν». Η Μελίσα Μάερζ από το περιοδικό *[[Entertainment Weekly]]* ήταν λίγο πιο επικριτική με τον πρώτο κύκλο, βαθμολογώντας τον με «B». Παρά το ότι η Μάερζ θεώρησε πως η Ρίτερ ήταν καλή επιλογή για τον ρόλο της Τζέσικα και απόλαυσε τη φωτογραφία της σειράς, ένιωσε πως ο κύκλος «θα μπορούσε να δημιουργήσει ένα σκληροτράχηλο δράμα χαρακτήρων αν δεν υπήρχαν όλα αυτά τα νουάρ κλισέ (μουσική από σαξόφωνο, σκιές μέσω γυαλιών) και μία αστυνομική δομή που μοιάζει πολύ με *CSI: Marvel*. Η μεγαλύτερη αδυναμία της σειράς είναι η ίδια με αυτή της Τζέσικα: Αρχίζει με εξαιρετικές προδιαγραφές, αλλά κάπου στην πορεία χάνει αυτό που την κάνει ξεχωριστή».

Ο Γκόλντμαν, γράφοντας αργότερα συνολικά για ολόκληρο τον πρώτο κύκλο, τον βαθμολόγησε με 9,3/10. Επαίνεσε όλους τους ηθοποιούς, τη σχέση Τζέσικα-Τρις και το επεισόδιο «Sin Bin». Ωστόσο, ήταν επικριτικός με τον χαρακτήρα της Ρόμπιν. Επιπρόσθετα, θεώρησε πως ο κύκλος «είχε πάρα πολλές σκηνές αφιερωμένες στη συζυγική διαμάχη της Τζέρι» και πως έφτασε στην κορύφωσή του «κάποια επεισόδια πριν το τέλος», όπως είχε γίνει και στη σειρά *Daredevil*.

### Ανάλυση
Η Λίμπι Χιλ από την εφημερίδα *Los Angeles Times* σχολίασε το πώς η σειρά *Jessica Jones* εξέθεσε τον σύγχρονο σεξισμό και μισογυνισμό μέσω της φράσης «Χαμογέλα» που χρησιμοποιεί ο Kilgrave, αποκαλώντας τον πρώτο κύκλο «την πιο αθώα και ξεκάθαρη πολιτισμική κριτική» μέχρι σήμερα από τη Marvel. Η Χιλ παρομοίασε μία σκηνή στα πρώτα επεισόδια, στην οποία ο Kilgrave ζητάει από τη Τζόουνς να χαμογελάσει κι εκείνη υπακούει χωρίς να μπορεί να αντισταθεί, με «παρόμοια καλοπροαίρετα σενάρια [τα οποία] υπάρχουν στον πραγματικό κόσμο κάθε μέρα», αρκετά με τη μορφή της έμφυλης παρενόχλησης στον δρόμο με την οποία αρκετές γυναίκες έρχονται αντιμέτωπες. Η Χιλ πρόσθεσε επίσης πως «ο Kilgrave λειτουργεί ως μία υπερβολική αναπαράσταση της αντιληπτής συναίνεσης» λόγω της απάντησης που δίνει αργότερα κάποια στιγμή στη Τζέσικα πως ποτέ δεν γνωρίζει αν κάποιος κάνει αυτό που θέλει πραγματικά ή απλά κάνει αυτό που του λέει εκείνος να κάνει. Καταλήγοντας, η Χιλ λέει πως «η σειρά *Jessica Jones* είναι μία επαναστατική σειρά επειδή αναγνωρίζει τον περιστασιακό μισογυνισμό υπερβάλλοντας στις πιο καταστροφικές τάσεις του και εκθέτει τη διάχυτη τοξικότητα που υπάρχει μέσα σε αυτόν. Και όλα αυτά τα κάνει χωρίς να μετατρέπει τη σειρά σε πολιτική, αντί αυτού καθησυχάζεται στη γνώση πως πάρα πολλές γυναίκες θα συσχετιστούν με τις λεπτές διακρίσεις της υπόθεσής της». Η Έιμι Τσέιμπερς, γράφοντας για την ιστοσελίδα *The Science and Entertainment Laboratory*, σημείωσε το πώς ο πρώτος κύκλος απομακρύνθηκε από τον σεξισμό ακόμα περισσότερο σε σχέση με τα κόμικ, αλλάζοντας τις ικανότητες του Kilgrave. Στα κόμικ οι ικανότητες του Kilgrave βασίζονται στις φερομόνες και επηρεάζουν μόνο γυναίκες, ενώ στη σειρά έχει την ικανότητα να επηρεάζει εξίσου γυναίκες και άντρες, υποδεικνύοντας πως «η αδυναμία δεν σχετίζεται με το φύλο».

Η Κουάμε Όπαμ από την ιστοσελίδα *The Verge*, επέλεξε να εξετάσει το θέμα του βιασμού και τη φύση της συναίνεσης που παρουσιάζεται στον πρώτο κύκλο. Συγκρίνοντας τη σειρά *Jessica Jones* με άλλες τηλεοπτικές σειρές που απεικόνισαν το θέμα του βιασμού (*[[Game of Thrones]]*, *[[Orange Is the New Black]]* και *[[Outlander (τηλεοπτική σειρά)|Outlander]]*), η Όπαμ θεώρησε πως «από τη στιγμή που ο βιασμός είναι ένα από τα βασικά θέματα της σειράς, δεν χρειάζεται ποτέ να το δούμε... ο βιασμός αποτελεί ένα θεμελιώδες μέρος του κειμένου και η παρουσία του είναι σταθερή. Ακόμα και αν είναι αόρατος, είναι πάντα εκεί». Θεώρησε επίσης πως ο πρώτος κύκλος πήρε τον χρόνο του να εξετάσει το πώς συμβαίνει ο βιασμός και τι σημαίνει, ειδικά όσον αφορά την εξουσία και τη συναίνεση, καταλήγοντας: «Η σειρά *Jessica Jones* μεταφέρει τη συζήτηση για τον βιασμό ένα βήμα πιο μπροστά αντιμετωπίζοντάς το ως ένα πολύπλοκο θέμα το οποίο αξίζει να διερευνηθεί, παρά ως κάτι που θα κάνει απλά την ιστορία πιο ενδιαφέρουσα...Ίσως δεν χρειάζεται να τον βλέπουμε για να καταλάβουμε το πόσο βίαιη πράξη είναι. Ίσως είναι καλύτερα να ξοδεύουμε την ενέργειά μας σκεπτόμενοι στο γιατί συμβαίνει εξαρχής». Η Λίλη Λουφμπόροου από την εφημερίδα *[[The Guardian]]* ασχολήθηκε επίσης με την απεικόνιση του βιασμού και της συναίνεσης στον πρώτο κύκλο, σημειώνοντας τις επιπλοκές που έρχονται μαζί με το να λέει ο Kilgrave στα θύματά του το πώς να αισθανθούν και όχι απλά το τι να κάνουν και αναφέρει: «Όσο εξαιρετική κι αν φαίνεται η δύναμη του Kilgrave, το ηθικό τέλμα που δημιουργεί είναι πολύ συνηθισμένο. Είναι η κατάσταση όπου το θύμα του βιασμού έφτασε σε οργασμό κατά τη διάρκεια της επίθεσής του. Είναι η κατάσταση όπου ο στρατιώτης εκπαιδεύεται να σκοτώνει ακόμα κι όταν υποπτεύεται πως οι στόχοι του είναι αθώοι. Είναι η κατάσταση όπου μία κακοποιημένη γυναίκα επιστρέφει στον βασανιστή της και παραμένει μαζί του «με τη θέλησή της». Είναι η κατάσταση όπου...οποιοδήποτε άτομο που συναινεί, ανεξάρτητα από την περίσταση, συναινεί και στο να παραιτηθεί από τη συγκατάθεσή του στο μέλλον». Η Λουφμπόροου ασχολήθηκε επίσης με τον χαρακτήρα του Σίμπσον, συγκρίνοντας τη δύναμη που του προσφέρει το κόκκινο χάπι με τους αντι-φεμινιστές 'red pillers' (κόκκινα χάπια) και σημειώνει πως η χρήση των χαπιών «δεν τον καθιστά μόνο επικίνδυνα παραληρηματικό, αλλά τόσο εντελώς αντίθετο προς τη φύση και την πραγματικότητα που θα φτάσει ακόμα μέχρι και να ξεχάσει να αναπνεύσει αν δεν αντιδράσει στις επιπτώσεις του χαπιού».

### Διακρίσεις
Η σειρά *Jessica Jones* συμπεριλήφθηκε σε αρκετές λίστες Καλύτερων/Τοπ σειρών για το 2015. Κατέλαβε την 1η θέση (μαζί με τη σειρά *Daredevil*) στη λίστα του περιοδικού *[[People]]*, τη 2η θέση στη λίστα της εφημερίδας *The Star-Ledger* και στη λίστα της Κέιτ Έρμπαντ (8η για Έρικ Κον) από την ιστοσελίδα *IndieWire*, την 3η θέση στη λίστα του εθνικού δημόσιου ραδιοφώνου NPR, την 4η θέση στη λίστα της ιστοσελίδας *ScreenCrush*, την 5η θέση στη λίστα της ιστοσελίδας *Digital Spy*, την 6η θέση στη λίστα του περιοδικού *Complex*, την 7η θέση στη λίστα της ιστοσελίδας *Vulture*, την 9η θέση στη λίστα του περιοδικού *Slate* και την 11η θέση στη λίστα της εφημερίδας *[[TV Guide]]*. Συμπεριλήφθηκε επίσης και σε λίστες χωρίς κατάταξη όπως τη λίστα του Μορίν Ράιαν από το περιοδικό *Variety*, τη λίστα της Μαίρη ΜακΝαμάρα από την εφημερίδα *Los Angeles Times*, τη λίστα του περιοδικού *The Week* και τη λίστα του περιοδικού *Wired*.

Τον Δεκέμβριο του 2015, η ιστοσελίδα *[[IGN]]* ονόμασε τη σειρά *Jessica Jones* την καλύτερη πρωτότυπη σειρά του Netflix που κυκλοφόρησε μέχρι εκείνη τη στιγμή, ενώ ο Τζεφ Τζένσεν από το περιοδικό *[[Entertainment Weekly]]* την ονόμασε τη 10η καλύτερη νέα τηλεοπτική σειρά του 2015. Το περιοδικό *The Atlantic* ονόμασε το επεισόδιο «AKA WWJD?» ως ένα από τα καλύτερα τηλεοπτικά επεισόδια του 2015. Επιπρόσθετα, η σειρά *Jessica Jones* ήταν η δεύτερη πιο δημοφιλής τηλεοπτική σειρά στο Google (στο θέμα αναζήτησης) για το 2015.

## Παραπομπές


## Εξωτερικοί σύνδεσμοι
* 

Κατηγορία:Κύκλοι του Jessica Jones